《满江红 其三 栖霞岭岳武穆王》
清代·吴藻

血战中原，吊不尽、忠魂辛苦。纷纷见、旌旗北指，衣冠南渡。

半壁莺花天水碧，十围松柏云山古。最伤心、杯酒未能酬，黄龙府。

金牌急，无人阻。金瓯缺，何人补。但销金锅里，怕传金鼓。

墙角读碑斜照冷，墓门铸铁春泥污。爇名香、岁岁拜灵祠，栖霞路。

作者简介：吴藻（1799～1862），女，清代著名女曲作家、词人，字苹香，自号玉岑子，浙江仁和（今杭州）人，祖籍安徽黟县。幼而好学，长则肆力于词，又精绘事，自绘饮酒读骚图，又题饮酒读骚图曲。著有《花帘词》一卷、《香南雪北词》一卷、《饮酒读骚图曲》（又名《乔影》）、《花帘书屋诗》等。